Na temelju članka 18. stavak 1. i 3. Zakona o proračunu (“Narodne novine”, broj 144/21) i članka 31. stavka 1. točke 4. Statuta Općine Trpinja (“Službeni vjesnik” Vukovarsko-srijemske županije, broj 11/13, 3/18, 3/20 i 4/21), Općinsko vijeće Općine Trpinja na 26. sjednici, održanoj dana 16. prosinca 2024. godine, donosi

# **O D L U K U**

**o izvršavanju Proračuna Općine Trpinja**

**za 2025. godinu**

###### I OPĆA ODREDBA

***Članak 1.***

Ovom Odlukom uređuje se struktura prihoda i primitaka te rashoda i izdataka Proračuna Općine Trpinja za 2025. godinu i njihovo ostvarivanje odnosno izvršavanje, opseg zaduživanja i jamstava Općine Trpinja, upravljanje financijskom i nefinancijskom imovinom, prava i obveze korisnika proračunskih sredstava, pojedine ovlasti općinskog načelnika u izvršavanju proračuna te druga pitanja u izvršavanju proračuna.

###### II STRUKTURA PRORAČUNA

***Članak 2.***

Proračun se sastoji od plana za proračunsku 2025. godinu i projekcija za sljedeće dvije godine, a sadrži financijski plan proračunskog korisnika prikazan kroz opći i posebni dio i obrazloženje proračuna.

Opći dio proračuna sadrži:

– sažetak računa prihoda i rashoda i računa financiranja

– račun prihoda i rashoda i račun financiranja.

 Posebni dio proračuna sastoji se od plana rashoda i izdataka proračuna Općine Trpinja i proračunskog korisnika iskazanih po organizacijskoj klasifikaciji, izvorima financiranja i ekonomskoj klasifikaciji, raspoređenih u programe koji se sastoje od aktivnosti i projekata.

 Obrazloženje općeg dijela proračuna Općine Trpinja sadrži obrazloženje:

– prihoda i rashoda, primitaka i izdataka i

– prenesenog manjka odnosno viška proračuna

 Obrazloženje posebnog dijela proračuna Općine Trpinja temelji se na obrazloženju financijskog plana proračunskog korisnika, a sastoji se od obrazloženja programa koje se daje kroz obrazloženje aktivnosti i projekata zajedno s ciljevima i pokazateljima uspješnosti iz akata strateškog planiranja.

**IIIIZVRŠAVANJE PRORAČUNA**

1. ***Upravljanje prihodima i rashodima***

***Članak 3****.*

U slučaju da se proračunski prihodi ne naplaćuju u planiranim iznosima i predviđenom dinamikom tijekom prvog tromjesečja, prioritet u izvršavanju proračuna imat će sredstva kojima se osigurava redovna djelatnost Općine Trpinja.

***Članak 4.***

 Proračunska sredstva osiguravaju se proračunskom korisniku Dječjem vrtiću *LILIPUT- TRPINJA*(u daljem tekstu: Korisnik) i subjektima koji su nositelji rashoda, a koji nisu definirani kao proračunski korisnici.

Korisnik smije proračunska sredstva koristiti samo za namjene i do visine određene Proračunom.

Subjektima koji su nositelji rashoda, a koji nisu definirani kao proračunski korisnici, sredstva za donacije utvrđuju se nakon provedenog javnog natječaja/poziva, sukladno kriterijima i rezultatima istoga, u okvirima iznosa planiranih proračunom i uz proračun donesenim posebnim programima raspodjele donacija neprofitnim organizacijama.

1. ***Trošenje proračunskih sredstava***

***Članak 5.***

 Korisnik smije koristiti proračunska sredstva u skladu sa svojim financijskim planom, prema redoslijedu utvrđenom mjesečnim planovima.

***Članak 6.***

 Korisnik smije imati samo jedan žiro račun.

 Korisnik se izuzima od obveze uplate namjenskih prihoda i primitaka, te vlastitih prihoda u proračun Općine Trpinja, jer Općina Trpinja, kao osnivač, nije izgradila informacijske preduvjete za praćenje prihoda svojih korisnika i izvršavanje rashoda iz tih izvora.

***Članak 7.***

Proračun se izvršava na temelju mjesečnih planova Korisnika, sukladno raspoloživim sredstvima.

***Članak 8.***

Pogrešno ili više uplaćeni vlastiti prihodi proračuna vraćaju se uplatiteljima na teret istih prihoda, o čemu odluku donosi općinski načelnik Općine Trpinja.

***Članak 9.***

 Radi pravovremenog obračunavanja i doznačavanja sredstava za plaće i druge namjene, Korisnik je obvezan dostaviti obavijest o zasnivanju ili prestanku radnog odnosa odnosno drugu potrebnu dokumentaciju Jedinstvenom upravnom odjelu Općine Trpinja.

***Članak 10.***

 Sredstva za ostala materijalna prava isplaćivat će se sukladno odredbama važećeg Pravilnika o porezu na dohodak i visine sredstava osiguranih za iste u Posebnom dijelu Proračuna.

**IV ZADUŽIVANJE I JAMSTVA**

***Članak 11.***

Općinsko vijeće Općine Trpinja donijelo je Odluku o dugoročnom zaduživanju Općine Trpinja (KLASA:403-01/24-01/02 URBROJ:2196-29-01-24-3 od 26. travnja 2024.) kojom je Općini Trpinja odobreno dugoročno zaduživanje uzimanjem dugoročnog kredita kod Hrvatske banke za obnovu i razvitak u iznosu od 455.000,00 eura za izgradnju mosta na Bobotskom kanalu te izgradnju komunalnog pogona (upravna zgrada) u Trpinji.

Vlada Republike Hrvatske donijela je Odluku o davanju suglasnosti Općini Trpinja za zaduženje kod Hrvatske banke za obnovu i razvitak (KLASA:022-03/24-04/248 URBROJ:50301-05/16-24-2 od 17. srpnja 2024.).

Sukladno odluci i suglasnosti iz stavka 1. i 2. ovoga članka, Općina Trpinja zaključila je sa Hrvatskom bankom za obnovu i razvitak Ugovor o kreditu broj: INJS-24-1103414 dana 19. rujna 2024. godine.

Općina Trpinja će u 2025. godini povući sredstva predmetnog dugoročnog zaduženja u iznosu od 347.000,00 eura za izgradnju mosta na Bobotskom kanalu i izgradnju komunalnog pogona (upravna zgrada) u Trpinji.

Očekivani iznos duga po svim kreditima Općine Trpinja na kraju 2025. godine iznosit će 455.000,00 eura.

Rashodovna strana Proračuna Općine Trpinja za 2025. godinu prilagođena je za potrebe provođenja projekta u navedenim iznosima raspoređenim na odgovarajućim pozicijama: Aktivnost K100402 Izgradnja komunalnog pogona – upravna zgrada i K100403 Izgradnja AB mosta na Bobotskom kanalu u Trpinji.

**V UPRAVLJANJE OPĆINSKOM IMOVINOM**

***Članak 12.***

 Općinskom imovinom upravljaju i raspolažu Općinsko vijeće Općine Trpinja i Općinski načelnik Općine Trpinja, sukladno odredbama Statuta Općine Trpinja (“Službeni vjesnik” Vukovarsko-srijemske županije, broj 11/13, 3/18, 3/20 i 4/21) i Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20).

***Članak 13.***

Slobodnim novčanim sredstvima na računu Proračuna upravlja Općinski načelnik.

Prihodi od upravljanja slobodnim novčanim sredstvima uplaćuju se u Proračun.

Naredbodavac i odgovorna osoba za izvršenje Proračuna je Općinski načelnik.

***Članak 14.***

Nadzor nad financijskim i materijalnim poslovanjem obavlja Općinsko vijeće.

**VI ZAVRŠNE ODREDBE**

***Članak 15.***

 Ovlašćuje se Općinski načelnik Općine Trpinja da prema potrebi donosi provedbene akte vezane za ovu Odluku.

***Članak 16.***

 Ova odluka stupa na snagu 8 (osam) dana od dana objave u „Službenom vjesniku“ Vukovarsko-srijemske županije, a primjenjuje se od 1. siječnja 2025. godine.

KLASA:400-06/24-01/05

URBROJ: 2196-29-01-24-3

Trpinja, 16. prosinca 2024.

### PREDSJEDNIK OPĆINSKOG VIJEĆA

####  Borislav Kovačević